**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS TARYBOS 2015 M. KOVO 31 D. SPRENDIMO NR. 5TS-1532 „DĖL STRATEGINIO PLANAVIMO LAZDIJŲ RAJONO SAVIVALDYBĖJE ORGANIZAVIMO TVARKOS APRAŠO PATVIRTINIMO“ PAKEITIMO**

2020 m. sausio 24 d. Nr. 34-237

Lazdijai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lazdijų rajono savivaldybės taryba n u s p r e n d ž i a:

Pakeisti Strateginio planavimo Lazdijų rajono savivaldybėje organizavimo tvarkos aprašą, patvirtintą Lazdijų rajono savivaldybės tarybos 2015 m. kovo 31 d. sprendimu Nr. [5TS-1532](http://www.infolex.lt/lazdijai/Default.aspx?Id=3&DocId=35043) „Dėl Strateginio planavimo Lazdijų rajono savivaldybėje organizavimo tvarkos aprašo patvirtinimo“:

1. Pakeisti 9.4 papunktį ir jį išdėstyti taip:

„9.4. Atskirų veiklos sričių plėtra (nustatomi plėtros prioritetai ir tikslai, juos įgyvendinantys uždaviniai, tikslų ir uždavinių vertinimo kriterijai, jų matavimo vienetai ir reikšmės, pagal kuriuos bus vertinama per tam tikrą laiką pasiekta pažanga ir nauda savivaldybės bendruomenei). Atskirų veiklos sričių prioritetai, tikslai ir uždaviniai nustatomi atsižvelgiant į aplinkos analizės rezultatus;“;

1. Pakeisti 9.5 papunktį ir jį išdėstyti taip:

„9.5. Strateginio plėtros plano įgyvendinimo svarbiausios nuostatos (nurodomi strateginio planavimo dokumentai, kurie užtikrina strateginio plėtros plano įgyvendinimą, preliminarus lėšų, reikalingų užsibrėžtiems tikslams pasiekti, poreikis, subjektai, kurių bendradarbiavimas būtinas užsibrėžtiems tikslams ir uždaviniams įgyvendinti;“;

1. Pakeisti 9.6 papunktį ir jį išdėstyti taip:

„9.6. Strateginio plėtros plano įgyvendinimo stebėsenos, tikslinimo, atsiskaitymo už įgyvendinimo rezultatus tvarka, kuri gali būti detalesnė, tačiau neturi prieštarauti šiame tvarkos apraše nustatytai tvarkai;“;

1. Pakeisti 10 punktą ir jį išdėstyti taip:

„10. Naujas strateginis plėtros planas pradedamas rengti likus metams iki galiojančio strateginio plėtros plano galiojimo pabaigos ir turi būti patvirtintas iki strateginio veiklos plano projekto parengimo, kad būtų galima suplanuoti jo įgyvendinimą.“;

1. Pakeisti 13.4 papunktį ir jį išdėstyti taip:

„13.4. Formuluojami strateginio plėtros plano uždaviniai, numatomi tikslų, uždavinių ir priemonių įgyvendinimo vertinimo kriterijai ir jų reikšmės, numatomas preliminarus lėšų poreikis bei galimi finansavimo šaltiniai. Į šį etapą įtraukiamos ir Savivaldybės viešosios bei biudžetinės įstaigos, į kurias kreipiamasi pateikti pastabas ir pasiūlymus. Aprašomos strateginio planavimo dokumentų sąsajos, įvardinamos atsakingos institucijos ir jų funkcijos.“;

1. Pakeisti 17 punktą ir jį išdėstyti taip:

„17. Strateginio plėtros plano įgyvendinimo stebėsena grindžiama tikslų ir uždavinių vertinimo kriterijų reikšmių pasiekimo analize. Vertinimo kriterijų reikšmių stebėsena gali būti papildoma priemonių įgyvendinimo būklės ir / ar lėšų panaudojimo stebėsenos elementais, jeigu šie elementai numatyti savivaldybės strateginiame plėtros plane. Strateginio plėtros plano ataskaitos rengiamos kas 2 metai (laikotarpis, už kurį teikiama ataskaita gali būti ir ilgesnis arba trumpesnis, atsižvelgiant plėtros plano įgyvendinimo laikotarpį ir laikotarpį iki plano galiojimo pabaigos). Ataskaitos formą tvirtina administracijos direktorius. Ataskaitas rengia atsakingas savivaldybės administracijos Strateginio planavimo ir investicinių projektų valdymo skyrius bei teikia pritarti Grupei bei Komisijai. Pritarus Komisijai, ataskaitos teikiamos tvirtinti Savivaldybės tarybai. Ataskaitų tvirtinimas ir viešinimas vykdomas Savivaldybės tarybos veiklos reglamento nustatyta tvarka.“;

1. Pakeisti 25 punktą ir jį išdėstyti taip:

„25. Savivaldybės strateginio planavimo dokumentų rengimo grafikas (kuriame yra pateiktas ir strateginio veiklos plano rengimo grafikas) yra parengiamas atsižvelgiant į Lazdijų rajono savivaldybės biudžeto projekto rengimo ir biudžeto vykdymo tvarkos aprašą ir tvirtinamas Savivaldybės administracijos direktoriaus.“.

Savivaldybės merė Ausma Miškinienė

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBĖS TARYBOS 2015 M. KOVO 31 D. SPRENDIMO NR. 5TS-1532 „DĖL STRATEGINIO PLANAVIMO LAZDIJŲ RAJONO SAVIVALDYBĖJE ORGANIZAVIMO TVARKOS APRAŠO PATVIRTINIMO“ PAKEITIMO“ PROJEKTO**

**AIŠKINAMASIS RAŠTAS**

2020-01-16

Lazdijų rajono savivaldybės tarybos sprendimo projektas „Dėl Lazdijų rajono savivaldybės tarybos 2015 m. kovo 31 d. sprendimo Nr. 5TS-1532 „Dėl Strateginio planavimo Lazdijų rajono savivaldybėje organizavimo tvarkos aprašo patvirtinimo“ pakeitimo“ parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi.

Projekto tikslas – pakeisti Strateginio planavimo Lazdijų rajono savivaldybėje organizavimo tvarkos aprašą, patikslinant jame nurodytas nuostatas, reglamentuojančias savivaldybės strateginio plėtros plano struktūrą, rengimo etapus, stebėseną, atsiskaitymą už įgyvendinimo rezultatus, atsižvelgiant į Strateginio planavimo savivaldybėse rekomendacijas, patvirtintas Lietuvos Respublikos Vyriausybės 2014 m. gruodžio 15 d. nutarimu Nr. 1435 „Dėl Strateginio planavimo savivaldybėse rekomendacijų patvirtinimo“ bei į aplinkybę, kad 2020 metai yra paskutinieji šiuo metu galiojančio savivaldybės strateginio plėtros plano įgyvendinimo metai ir pradedamas rengti naujo laikotarpio savivaldybės strateginis plėtros planas.

Atkreiptinas dėmesys, kad 2020 metais Lietuvos Respublikos Seimui priėmus Strateginio valdymo įstatymą ir Lietuvos Respublikos Vyriausybei patvirtinus Strateginio valdymo metodiką, gali atsirasti poreikis Strateginio planavimo Lazdijų rajono savivaldybėje organizavimo tvarkos aprašą keisti arba išdėstyti jį nauja redakcija.

Parengtas sprendimo projektas neprieštarauja galiojantiems teisės aktams.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vyriausiasis specialistas Gediminas Giedraitis.

Strateginio planavimo ir investicinių projektų Gediminas Giedraitis

valdymo skyriaus vyr. specialistas